Vibeke Peschardt (RV), 1997-11-27:
Så nemt går det jo ikke for mig, men jeg vil sige til både SF og Enhedslisten, at der bestemt er sympatiske takter i de to beslutningsforslag om spaltegulv m.v.
I Det Radikale Venstre er vi enige i de hensigter, altså i de mål, der ligger bag forslagene, nemlig bedre dyrevelfærd, mere halm i svinestaldene, fornuftig balance i gyldespredningen, så den ikke fører til overforbrug af kvælstof, bedre indeklima osv. osv. SF inddrager i bemærkningerne til sit beslutningsforslag også pesticidforbruget på markerne og strukturudviklingen i landbruget, emner, som vi som bekendt er meget, meget optaget af.
Det er faktisk også baggrunden for, at Det Radikale Venstre har været direkte årsag til at få nedsat de to udvalg, der arbejder lige nu, nemlig Strukturudvalget, der skal se på den uheldige udvikling hen imod megalandbrug på bekostning på det selvejede, og Drikkevandsudvalget, hvis konklusioner gerne skulle bruges til at sikre en ordentlig plan for et rent drikkevand. Vores udgangspunkter kan lines op i to hovedpunkter:
for det første skal problemerne med strukturudviklingen, dyrevelfærden og drikkevandet løses, og for det andet skal landbruget og landmændene inddrages i løsningen af problemerne.
Sådan har vi arbejdet med det her i mange år, det har vi ikke fået særlig mange roser for, men det var alligevel os, der i begyndelsen af 1990'erne var ophav til gødskningsregnskaberne, der nu kan videreudvikles - håber jeg - til at få gennemført en overforbrugsafgift på kvælstof og nedsættelse af gødskningsnormerne.
Først til Enhedslisten: Enhedslistens forslag er primært et ønske om en timeout på 1 år for bygning af spaltestalde, indtil man har en ny vandmiljøplan klar, og indtil danske landmænd er klar til at gå over til økologisk drift.
Det sidste vil nu nok ikke ske i løbet af kun 1 år.
Det er der til gengæld i forhold til dyrevelfærden.
Svinefarmerne vil i givet fald bygge andre store stalde.
En del af dem er allerede i gang med det inspireret af bl.a. de britiske forbrugere og det store britiske marked for dansk eksport, der fra 1999 kun vil have grisekød fra bedrifter, hvor dyrevelfærden er bedre end den, der findes i de nuværende danske svinestalde.
Med hensyn til dyrevelfærden i spaltestaldene er vi sådan set næsten enige med Enhedslisten.
Dyrevelfærdsmæssigt er det ikke nogen god måde at have svin på, men vi synes, at der er andre måder at gøre det på end ved at indføre et byggestop.
I Det Radikale Venstre er vi parat til at ændre i dyrevelfærdslovgivningen og ad den vej forbedre forholdene i staldene for både dyr og mennesker.
Jeg vil gerne opfordre til hurtigst muligt at gå i gang med en revision af bekendtgørelsen om beskyttelse af svin, så de absolutte minimumsregler i den nuværende bekendtgørelse forbedres.
Med hensyn til SF's forslag vil jeg sige, at det jo rammer lige ind i hele den problematik, der for øjeblikket behandles i Strukturudvalget.
Vi mener, at man skal afvente rapporten fra det udvalg.
Det hævdes, at den er klar den 19. januar, altså om knap 2 måneder.
I Det Radikale Venstre er vi inderligt modstandere af de store svinefabrikker.
Vi er derfor indtil videre også tilfredse med, at miljø- og energiministeren nu er indstillet på at lave et landsplansdirektiv om regionplanlægning og landzoneadministration. Landsplansdirektivet skal sikre, at anlæg til intensiv husdyrproduktion, altså grisefarme, der må antages at påvirke miljøet i væsentlig grad, ikke placeres i områder, hvor der er risiko for, at anlægget alene eller sammen med andre anlæg vil have væsentlige skadevirkninger på grundvandet, det øvrige vandmiljø samt natur- og landskabsværdier. Der er altså temmelig meget elastik i det her, så vidt jeg kan se, og det kunne jo betyde, at man kunne bruge det restriktivt.
Det betyder, at amterne nu skal tage hensyn til f.eks. grundvandsinteresser ved en VVM-godkendelse, men også at ministeren kan indkalde en godkendelse, hvis der er tvivl om, hvorvidt naturinteresser og vandreservoirer er tilstrækkelig tilgodeset.
Vi kan ikke støtte de to forslag.